Ռոզինա Վախտմայստեր

Ռոզինա Վախտմայստեր(գերմ.՝ Rosina Wachtmeister, հունվարի 7, 1939(1939-01-07), Վիեննա, Նացիստական Գերմանիա), ավստրիացի նկարիչ-անիմալիստ։ Հայտնի է «նաիվ» ոճի բազմերանգ կատուների նկարներով։


== Կենսագրություն ==
Ռոզինա Վախտմիստերը ծնվել է 1939 թվականին Վիեննայում։ Նրա մանկությունն անցել է Ատտերեզեում։ Երբ Ռոզինան 14 տարեկան էր, ընտանիքը տեղափոխվել է Բրազիլիա և բնակություն հաստատել Պորտու Ալեգրիում։ 1955-1961 թվականներին Ռոզինան հաճախել է Գեղարվեստի դպրոց, որտեղ, այլ բաների հետ մեկտեղ, սովորել է նաև մարիոնետներ պատրաստել և սկսեց դրանով ապրուստի միջոց  վաստակել։ Բացի այդ, նա մասնակցել է տարբեր ցուցահանդեսների, այդ թվում՝ Սալվադորում։ Այնուհետև Սան Պաուլոյի ժամանակակից արվեստի թանգարանի հովանու ներքո աշխարհի տարբեր երկրներում ցուցադրվել են նրա աշխատանքները՝ կոլաժներ, քանդակներ և շարժանկարներ։ Ռոզինան հետագայում ամուսնացել է իտալացի Պաոլո Ռիսոնեի հետ, իսկ 1960 թվականին ծնվել է նրանց դուստրը՝ Գաբրիելլան։ 1967 թվականին նրանք տեղափոխվել են Հռոմ։
Հենց Իտալիայում է Վախտմայստերը սկսել նկարել կենդանիներ, առաջին հերթին ոճավորված բազմագույն կատուներ, ինչը նրան հռչակ է բերել։ Նրանց հեշտությամբ ճանաչելի տեսքի տարբերակիչ առանձնահատկությունը կիսալուսնաձև գլուխն է։ Ռոզինա Վախտմայստերի կատուները ձեռք են բերել հսկայական միջազգային ժողովրդականություն, իսկ դրանց պատկերներով հուշանվերները նկարչին բերել են զգալի կարողություն։ Երկար տարիներ Վախտմայստերը համագործակցել է Goebel ճենապակու գործարանի հետ, որի արտադրանքը հիմնված է նկարչուհու աշխատանքների վրա։ Վախտմայստերի ճենապակյա կատուներից յուրաքանչյուրի անունով ստեղծվել են հավաքածուներ։
Բացի կատուներից, նկարչի սիրված թեմաներն են բույսերը, հրեշտակները և երաժիշտները։ Ավելի ուշ տարիներին նա դիմել է վերացական արվեստին։  Վախտմայստերի ստեղծագործությունների վրա ազդեցություն գործած նկարիչների թվում են Ֆրիդենսրայխ Հունդերտվասերը, Նիկի դե Սեն Ֆալը, Ժան Տենգլին և ուրիշներ։
Ռոզինա Վախտմայստերի աշխատանքների վաճառքից ստացված միջոցները նրան հնարավորություն են տվել իտալական Կապենա քաղաքում ձեռք բերել մեծ հողատարածք, որտեղ էլ նա բնակություն է հաստատել 1974 թվականին։ Նա նաև ձեռք է բերել նաև երկու տուն և նախկին եկեղեցին և ստեղծել է 40,000 քառակուսի մետր մակերեսով հսկայական այգի, որտեղ կային մի շարք կենդանիներ և թռչուններ, այդ թվում սիրամարգեր, արագիլներ, հավալուսն, հավեր, սագեր, շներ և մոտ երկու տասնյակ կատուներ։ Վախտմայստերը խնամել է նաև Կապենայի թափառող կատուներին, որոնք պաշտոնապես գրանցված են եղել որպես պաշտպանված տեսակ և որի համար նա անձամբ է պատասխանատու եղել։ Վախտմայստերը նաև ապաստան է ստեղծել Կապենեում թափառող շների համար։ Նկարիչը քաղաքին է նվիրել մի շարք քանդակներ և նստարաններ` խճանկարային զարդարանքով։
2003 թվականը հռչակված է եղել որպես Աստվածաշնչի տարի և հրատարակվել է Վախտմայստերի պատկերազարդ Աստվածաշունչը։ 2019 թվականին նկարչի մասին նկարահանվել է երեսուն րոպեանոց ֆիլմ` «Katzen für Millionen. Die Welt der Rosina Wachtmeister» («Կատուներ միլիոնների համար։ Ռոզինա Վախտմայստերի աշխարհը»)։


== Ծանոթագրություններ ==


== Գրականություն ==
Maike Grunwald Vom Glück mit Katzen zu wohnen. — 2013. — P. 54—63.


== Արտաքին հղումներ ==
«Պաշտոնական կայք»։ Արխիվացված է օրիգինալից 2020-11-26-ին։ Վերցված է 2020-11-30 
Matthias Metzel։ «Kunstausstellung, bei der es um die Rahmen geht»։ Eichstätter Kurier (գերմաներեն) (չաշխատող հղում)
«„Matinee“ am 13. Jänner: Porträt Rosina Wachtmeister, Doku „Im Reich des Regenbogens – Abenteuer Farbe“»։ APA-OTS (գերմաներեն)։ 2019 
Monika Bormeth (2011)։ «Rosina Wachtmeister: Farbenfrohe Katzen für die ganze Welt»։ Main Post (գերմաներեն) (չաշխատող հղում)
«The Wachtmeister family»։ Casa Capena (անգլերեն)